**SKUPNA IZJAVA O TRISTRANSKEM SODELOVANJU V SEVERNEM JADRANU**

Ministri za zunanje zadeve Republike Hrvaške, Italijanske republike in Republike Slovenije so se 21. aprila 2021 sestali v Ljubljani, da bi na podlagi prejšnjega tristranskega sestanka, ki je potekal 19. decembra 2020 v Trstu, nadalje razpravljali o prihodnosti tristranskega sodelovanja. Ob sklicevanju na skupno izjavo, sprejeto v Trstu, so ministri poudarili hude gospodarske in družbene posledice pandemije covida-19 ter pomen regionalnega sodelovanja za krepitev družbeno-gospodarske odpornosti in pospeševanje okrevanja.

Ministri so pozdravili okrepljeno tristransko sodelovanje med sosednjimi državami članicami EU v Jadranski regiji in so znova poudarili, da je Jadransko morje polzaprto morje z edinstveno obalno krajino in ekosistemom morske biotske raznovrstnosti, za varstvo in razvoj slednjega imajo obalne države skupno odgovornost. Glede na dolžnost sodelovanja, ki jo obalnim držav ob polzaprtih morjih nalaga Konvencija Združenih narodov o pomorskem mednarodnem pravu (UNCLOS), so se strinjali, da je treba skupaj obravnavati sedanje in prihodnje izzive, povezane z varstvom Jadranskega morja in trajnostjo njegovih virov, kot so dolgoročni vplivi onesnaževanja, podnebne spremembe in dvigovanje morske gladine ter izguba biotske raznovrstnosti.

S tem v zvezi so ministri poudarili potrebo po krepitvi tristranskega sodelovanja med ministrstvi vseh treh držav in nadaljnjem ohranjanju dobrososedskih odnosov. Sodelovanje mora potekati v skladu s področno zakonodajo EU ter politikami in mednarodnimi sporazumi, katerih pogodbenice so njihove države.

Izpostavili so shemo ločene plovbe v severnem Jadranu Mednarodne pomorske organizacije (IMO) in dogovore, dosežene v okviru Stalne komisije za varstvo voda Jadranskega morja in obalnih območij pred onesnaževanjem. Prav tako so potrdili zavezanost neovirani pomorski trgovini in spoštovanju svobode plovbe in drugih svobod v izključnih ekonomskih conah, vključno z izvajanjem vojaških vaj v skladu z mednarodnim pravom, zlasti s konvencijo UNCLOS. Poudarili so tudi pomen pomorske varnosti.

Ministri so izrazili zadovoljstvo, da so od sestanka v Trstu pristojna ministrstva že organizirala tristranske pogovore o povezljivosti, modri ekonomiji in varstvu okolja, ter pozitivno ocenili dosedanje razprave:

Povezljivost

Strani so se dogovorile, da bodo sklicale sestanek s predstavniki Združenja severnojadranskih pristanišč (NAPA), kjer bi raziskali možnosti za krepitev sodelovanja med pristanišči v tovornem prometu, tudi prek projektov, ki jih financira EU (npr. zelene črte), ter izboljšali infrastrukturno in intermodalno povezljivost, tudi glede na prometni načrt Strategije EU za jadransko-jonsko regijo (EUSAIR). Strani so se prav tako dogovorile, da bodo skupaj podpirale uporabo jadranskih tovornih in potniških poti kot enega najbolj trajnostnih oblik prometa, zlasti v kombinaciji z železnico. Poudarile so pomen okrepljenega tristranskega sodelovanja v akcijah iskanja in reševanja na podlagi Mednarodne konvencije o iskanju in reševanju na morju (SAR) in drugih ustreznih mednarodnih sporazumov, katerih pogodbenice so vse tri države.

Modra ekonomija

Strani so odobrile seznam področij, na katerih bodo v tristranskem formatu še naprej razvijale sodelovanje. Pozdravile so interes Slovenije, da se pridruži skupini ADRIATICA o ribištvu, in se dogovorile, da bodo dejavno spremljale zadevo. Poudarile so pomen skupnih prizadevanj za dokončanje novih večletnih načrtov upravljanja staležev malih pelagičnih in pridnenih vrst v okviru Generalne komisije za ribištvo v Sredozemlju (GFCM). Poleg tega so predhodno izmenjale mnenja o učinkih izključnih ekonomskih con v Jadranskem morju in znova poudarile, da bo ribolovne dejavnosti še naprej urejala skupna ribiška politika EU. Strinjale so se, da bi se moral projekt AdriaMed Organizacije Združenih narodov za prehrano in kmetijstvo nadaljevati tudi brez finančnega prispevka Evropske komisije, in izrazile svojo namero, da bodo projekt še naprej finančno podpirale v enaki višini sredstev.

Varstvo okolja

Strani so ponovno potrdile svojo zavezo, da bodo varovale Jadransko morje in v ta namen okrepile medsebojno sodelovanje. Razpravljale so o nadaljnjem delu Stalne komisije za varstvo Jadranskega morja, ki je v preteklosti že dalo dobre rezultate. Strani bodo kot države članice EU še naprej zavezane uresničevanju ciljev iz Strategije EU za biotsko raznovrstnost do leta 2030, zlasti cilja, ki predvideva vzpostavitev zaščitenih območij za najmanj 30 % morskih površin v Evropi, vključno z razglasitvijo območij Natura 2000 in oblikovanjem mrež zavarovanih območij. Vse tri strani si bodo prizadevale za tesnejše sodelovanje glede skupnega podregionalnega pristopa pri izvajanju Okvirne direktive o morski strategiji. Z namenom celovitega in usklajenega ukrepanja v primerih onesnaženja in njihovega preprečevanja bodo preučile Sporazum o podregionalnem načrtu ukrepov (za preprečevanje večjega onesnaženja Jadranskega morja, za pripravljenost in odzivanje nanj) iz leta 2005 in možnosti, da se ta posodobi ob upoštevanju novih okoliščin. Strani želijo še naprej razpravljati o morebitnih dejavnostih, povezanih z Mednarodno konvencijo za nadzor in ravnanje z ladijsko balastno vodo in usedlinami iz leta 2004 (konvencija BWM). Osrednji cilji ostajajo tisti, zapisani v Evropskem zelenem dogovoru, in skupni evropski cilj, da bi Evropa postala prva podnebno nevtralna celina na svetu.

Ob zavedanju gospodarskega potenciala severnega Jadrana v modri ekonomiji, vključno s trajnostnim morskim in obalnim turizmom, in ob upoštevanju strateškega položaja severnojadranskih pristanišč v pomorskih prometnih mrežah ter njihovega velikega potenciala za tesnejše sodelovanje v povezljivosti, so se ministri dogovorili, da bodo okrepili mehanizem tristranskega posvetovanja in spodbujali pristojna ministrstva k nadaljnjemu sodelovanju v omenjenih sektorjih. Prav tako so se strinjali, da bi tristransko sodelovanje v prihodnje lahko vključevalo še druge sektorje, in potrdili svojo pripravljenost, da pritegnejo ustrezne deležnike, katerih dejavna podpora in sodelovanje sta ključna za razvoj in varstvo zadevnega območja.

Ad hoc delovne skupine za posamezne vsebinske sklope bodo razpravljale o skupnih izzivih, identificirale projekte in predlagale področja za nadaljnje sodelovanje. Ministri za zunanje zadeve bodo še naprej skrbeli za usklajevanje tristranskega sodelovanja in razpravljali o predlogih, ki jih bodo za posamezne vsebinske sklope pripravile ad hoc delovne skupine. Ministri so se dogovorili, da se bodo redno sestajali ob upoštevanju napredka na razpravah v okviru ad hoc delovnih skupin.

Podpisano v Ljubljani, 21. aprila 2021

|  |  |  |
| --- | --- | --- |
| Gordan Grlić Radman  | Luigi Di Maio | Anže Logar  |
| minister za zunanje in evropske zadeve  | minister za zunanje zadevo in mednarodno sodelovanje | minister za zunanje zadeve  |
| Republika Hrvaška  | Italijanska republika | Republika Slovenija  |